《横渠先生祠》
明代·陈棐

关中多圣灵，儒者昔何疏。孔尼不到秦，博士曾坑除。

龙虎争战斗，焚溺及诗书。久之弦诵歇，齐鲁重璠玙。

宋世阐文教，生贤近横渠。匡世每谈兵，岂真为穰苴。

高明性元远，佛老非崇虚。讲经撤座虎，悟理听鸣驴。

绝学真继圣，微言切砭愚。浮名轻簪冕，古服雅儒居。

所以濂洛后，关西擅馨誉。我来拜祠下，一停恤使车。

祠荒有蔓草，遗像犹俨如。我问程朱裔，博士出乘舆。

谁能引此典，请之承明庐。

作者简介：明河南鄢陵人，字汝忠，号文冈，一说字文冈。嘉靖十四年进士。任礼科给事中，直谏敢言，不避权贵。因忤旨谪大名长垣丞，升知县，莅政宽平，为吏民畏服。官至宁夏巡抚、都御史。有《陈文冈集》。